L’Ajuntament de Burjassot inicia els tràmits per a adherir-se al programa d’ajudes contra la pèrdua d’habitatge i la pobresa energètica de la Conselleria d’Habitatge
2025-07-24

L’Ajuntament de Burjassot, des de l’àrea de Benestar Social, dirigida per la regidora Lluna Àrias, ha iniciat, a través dels tècnics de Serveis Socials, els tràmits per a sol·licitar l’adhesió a l’acord de col·laboració amb la Conselleria d’Habitatge, Obres Públiques i Vertebració del Territori, per a evitar la pobresa energètica en llars en risc d’exclusió social i la pèrdua d’habitatge per no poder atendre el pagament de lloguer social.

A aquestes ajudes, tal com es desprén de l’ordre publicada per la Conselleria i una vegada adherides a les mateixes per part del Consistori, podran acollir-se aquelles famílies de Burjassot que, pels seus ingressos, no puguen fer front al pagament de la llum, el gas, l’aigua o el lloguer social. Les ajudes només contemplen tals pagaments a partir d’octubre de 2015. Per a poder sol·licitar-les, les famílies hauran de dirigir-se a l’Ajuntament de Burjassot que, a través dels seus Serveis Socials, farà les valoracions oportunes de cada cas en particular.

La quantia de les ajudes, en el cas del subministrament de gas i d’electricitat, arribarà fins als 75€ per rebut mensual, amb un màxim de 300€ per consumidor a l’any. En el cas de l’aigua, fins a 15€ per rebut mensual i un màxim de 60€ per consumidor a l’any. A més, podran ser objecte de les ajudes els costos ocasionats per la restitució del servei en el cas que s’haja produït el tall del mateix.

En el cas de les ajudes de lloguer social, podran adherir-se a les mateixes les persones que s’hagen vist privades de la propietat del seu habitatge habitual o hagen sigut desnonades per no poder fer front als pagaments, hagen accedit a un lloguer social i no tinguen capacitat econòmica per a fer front al pagament del mateix. En aquest cas se’ls atorgarà una ajuda de fins a 100€ mensuals, durant un màxim d’un any, per a fer front al pagament del lloguer social.

Per a la regidora de Benestar Social, Lluna Àrias, “aquestes ajudes posen de manifest que els poders públics han de garantir no solament el dret a tenir un habitatge digne, sinó també l’accés als subministraments bàsics d’energia i aigua potable a les famílies en situació de vulnerabilitat”, a més, tal com ha afegit, “per a moltes famílies és cada vegada més difícil satisfer les seues necessitats bàsiques de calefacció, refrigeració, il·luminació, aigua calenta sanitària…i açò té també conseqüències greus en el seu benestar i fins i tot incidències sobre la seua salut física i mental”.